钦定古今图书集成/明伦汇编/氏族典/第260卷 > 王琳
## 钦定古今图书集成/明伦汇编/氏族典/第260卷 > 王琳

按《北齐书王琳传》：“琳字子珩，会稽山阳人也。父显嗣，
梁湘东王国常侍。琳本兵家，元帝居藩，琳姊妹并入
后庭见幸，琳由此未弱冠得在左右。少好武，遂为将
帅，稍迁岳阳内史，以军功封建宁县侯。侯景将宋子
仙据郢州，琳攻克之。又随王僧辩破景，后拜湘州刺
史。琳果劲绝人，平景之勋为第一。恃宠纵暴于建业”
王僧辩惧将为乱，启请诛之。琳上江陵，帝以下吏陆
纳等启申琳罪，请复本位。梁元乃锁琳送纳，仍复本
位，使拒萧纪。纪平，授衡州刺史。梁元性多忌，以琳得
众心，故出之岭外。又授都督、广州刺史。梁元为魏围
逼，乃征琳赴援，除湘州刺史。琳师次长沙，知魏平江
陵，乃为梁元举哀，大营楼舰，将图义举，移湘州军府，
就郢城，带甲十万，练兵于白水浦。琳巡军曰：“可以为
勤王之师矣，温太真何人哉！”时永嘉王庄逃匿人家，
琳迎还湘中。及敬帝立，出质于齐，请纳庄为梁主。文
宣遣兵援送，仍册拜琳为梁丞相、都督中外诸军、录
尚书事。琳乃奉庄纂梁祚于郢州。庄授琳侍中、使持
节、大将军、中书监，改“封安成郡公。”及陈霸先即位，琳
兵东下，军败，与庄同降邺都。孝昭帝赐琳玺书，令镇
寿阳。除琳骠骑大将军、开府仪同三司、扬州刺史，封
会稽郡公。与行台尚书卢潜不协，被召还邺，武成置
而不问。除沧州刺史。后以琳为特进、侍中。会陈将吴
明彻来寇，帝敕领军将军尉破胡等出援秦州，令琳
共为经略破胡，军败，琳仅而获免。还至彭城，帝令便
赴寿阳，并许召募。又进封琳巴陵郡王。吴明彻进兵
围之，城陷被执，吴明彻恐其为变，杀之，时年四十八，
哭者声如雷。赠十五州诸军事、扬州刺史、侍中、特进、
开府、录尚书事，谥曰“忠武王。”